text: Politianmeldelse måske på vej af psykiatrien i Region Syddanmark
  25 maj 2016 kl. 15.58
  Psykiatrien i Region Syddanmark står til at blive politianmeldt oven på sag om misvisende lægetitler.
  Både landsforeningen SIND og Bedre Psykiatri overvejer nu at melde psykiatrien i Region Syddanmark til politiet.
  Begge foreninger kræver en undersøgelse af, om nogle af de behandlede patienter har lidt overlast oven på sagen om de misvisende lægetitler, hvor TV SYD har afsløret, at medarbejdere i årevis har haft forkerte titler.
  Blandt andet har danske medicinstuderende og udenlandske medarbejdere uden dansk autorisation båret navneskilte med titlen ”lægevikar”. 
  Blandt andet bar en 30-årig mand på Psykiatrisk Afdeling Kolding Vejle i over otte måneder et navneskilt med titlen ”reservelæge”, selv om den russisk uddannede mand ikke har dansk autorisation.
  
  Alle patienter får et brev
  Foreløbig vil Psykiatrisk Afdeling Kolding Vejle sende breve ud til alle patienter, der har været i kontakt med den 30-årige mand. Det sker for at oplyse dem om, at han ved en fejl har haft titlen reservelæge.
  Desuden vil psykiatrisygehuset gennemgå sine procedurer for at sikre, at der ikke sker flere fejl, og alle de psykiatriske afdelinger skal undersøge, om medarbejderne har de korrekte titler.
  